Τάκης Φύσσας

Ο Τάκης (Παναγιώτης) Φύσσας (Αθήνα, 12 Ιουνίου 1973) είναι Έλληνας πρώην διεθνής ποδοσφαιριστής, μέλος της Εθνικής Ελλάδος που κατέκτησε το Ευρωπαϊκό Πρωτάθλημα του 2004.

Καριέρα ποδοσφαιριστή

Σε συλλογικό επίπεδο
Ξεκίνησε το ποδόσφαιρο από τους ερασιτέχνες του Πανιωνίου. Έκανε το ντεμπούτο του στην Α΄ Εθνική στις 27 Ιανουαρίου 1991 ως ερασιτέχνης, όταν ο Πανιώνιος έβαλε την ερασιτεχνική του ομάδα τη 16η αγωνιστική απέναντι στον Παναθηναϊκό. Το ίδιο έτος εντάχθηκε στην επαγγελματική ομάδα.

Αγωνίστηκε στον Πανιώνιο ως το τέλος του 1998, κατακτώντας μαζί του το κύπελλο Ελλάδας (1997-98). Στη συνέχεια αγωνίστηκε στον Παναθηναϊκό ως το 2003, στην πορτογαλική Μπενφίκα (2004-05) και στη σκωτσέζικη Χαρτς (2005-07). Το 2007 επανήλθε στον Παναθηναϊκό και τον Ιούλιο του 2008 αποφάσισε να αποσυρθεί από την ενεργό δράση, σε ηλικία 35 ετών.

Στην εθνική Ελλάδος
Το ντεμπούτο του με την Ελλάδα πραγματοποιήθηκε στις 3 Φεβρουαρίου 1999, στη φιλική αναμέτρηση εναντίον της Φινλανδίας στην Κύπρο. Συνολικά με τη γαλανόλευκη φανέλα αγωνίστηκε 60 φορές και σημείωσε 4 τέρματα.

Κορυφαία στιγμή της καριέρας του υπήρξε η κατάκτηση του Euro 2004 στην Πορτογαλία, όπου αγωνίστηκε και στους έξι αγώνες της Ελλάδας. Ήταν επίσης μέλος της ομάδας που συμμετείχε στο Κύπελλο Συνομοσπονδιών το 2005 στη Γερμανία.

Καριέρα τεχνικού διευθυντή
Μετά την αποχώρησή του από την ενεργό δράση συνέχισε να βρίσκεται στον χώρο του ποδοσφαίρου από τη θέση του τεχνικού διευθυντή των εθνικών ομάδων Ανδρών και Ελπίδων της Ελλάδας. Με την έλευση του Κλαούντιο Ρανιέρι στην τεχνική ηγεσία της Ελλάδας το συμβόλαιο του Φύσσα (που έληξε την 1η Αυγούστου 2014) δεν ανανεώθηκε και μερικές ημέρες αργότερα ανακοινώθηκε η έναρξη της συνεργασίας του με τον Παναθηναϊκό ως Διευθυντής Ποδοσφαίρου, επιστρέφοντας στους "πράσινους" έπειτα από 6,5 χρόνια, θέση από την οποία αποχώρησε τον Φεβρουάριο του 2016, για να επιστρέψει μερικούς μήνες αργότερα, τον Δεκέμβριο του 2016, αναλαμβάνοντας ως Διευθυντής των ακαδημιών του συλλόγου.

Ενασχόληση με την πολιτική 
Στις βουλευτικές εκλογές του 2019 έθεσε υποψηφιότητα στην περιφέρεια Α' Ανατολικής Αττικής με τη Νέα Δημοκρατία.

Προσωπική ζωή 
Είναι παντρεμένος από το 2004 και έχει δύο κόρες, την Ραφαέλα (γενν. 2005) και την Σήλια (γενν. 2011).

Στατιστικά καριέρας

Τίτλοι 
 1997: Πρωτάθλημα Β΄ Εθνικής με τον Πανιώνιο
 1998: Κύπελλο Ελλάδος με τον Πανιώνιο
 2004: Πρωτάθλημα Ελλάδος με τον Παναθηναϊκό 
 2004: Κύπελλο Πορτογαλίας με την Μπενφίκα
 2004: Ευρωπαϊκό πρωτάθλημα με την Εθνική Ελλάδος
 2005: Πρωτάθλημα Πορτογαλίας με την Μπενφίκα
 2006: Κύπελλο Σκοτίας με τη Χαρτς

Παραπομπές

Πηγές 

 Η καριέρα του Τάκη Φύσσα στο national-football-teams
 Το ποδοσφαιρικό προφίλ του Τάκη Φύσσα στο transfermarkt
 εφ. SportDay, αφιέρωμα στη Super League 2007-2008.

Φυσσας Τακης
Φυσσας Τακης
Φυσσας Τακης
Ποδοσφαιριστές Εθνικής Ελλάδας Κ21
Φυσσας Τακης
Φυσσας Τακης
Παράγοντες ΠΑΟ
Ποδοσφαιριστές Ευρωπαϊκού Πρωταθλήματος 2004
Ποδοσφαιριστές Σούπερ Λιγκ Ελλάδας
Ποδοσφαιριστές Χαρτ οφ Μιντλόθιαν
Ποδοσφαιριστές Μπενφίκα
Ποδοσφαιριστές Κυπέλλου Συνομοσπονδιών FIFA 2005
Ποδοσφαιριστές Πριμέιρα Λίγκα
Ποδοσφαιριστές Φούτμπολ Λιγκ (Ελλάδα)
Έλληνες ποδοσφαιριστές στο εξωτερικό
Παίκτες νικητές Ευρωπαϊκού Πρωταθλήματος Ποδοσφαίρου